[Eugenius Episcopus, servus servorum Dei, dilectis filiis H. Bisuntinensi Archiepiscopo, P. Decano, et toti Capitulo sancti Stephani, salutem et Apostolicam benedictionem. Ex parte Cluniacensium fratrum querelam accepimus, quod Aymo Presbyter in Ecclesia de Biliaco, quam Balmensis Ecclesia tricenaria possessione et amplius sine interruptione possedit, super excommunicationem nostram diu cantaverit, et redditus ejusdem Ecclesiæ, qui Balmensi debentur, partim violentia, partim sibi furto retinuerit. Verùm quia fratribus Cluniacensibus in sua justitia, maximè in his quæ ad Balmense Cœnobium pertinent, deesse non possumus vel debemus, quibus idem Cœnobium cum omnibus appendiciis suis, sicut tempore Alberici Abbatis et postea investitum fuit, donavimus: per præsentia vobis scripta mandamus atque præcipimus, quatinus transgressionem sententiæ nostræ, et contemptum sanctæ Romanæ Ecclesiæ in prædicto Presbytero dignè et sufficienter puniatis; et redditus, quos Balmensi Ecclesiæ subripuit, ex integro ita reddi faciatis, ne iteratus clamor ad aures nostras perveniat, et Presbyter amplius in Ecclesia non glorietur, in qua tamdiu excommunica contempsit, et nobis inobediens permansit. Datum Lausanæ XIII. Kalendas Junii.]